ORI บวก 5.60% แรงสุดในรอบกว่า 10 เดือน โบรกฯ เชียร์ “ซื้อ”
ORI บวก 5.60% แรงสุดในรอบกว่า 10 เดือน ล่าสุด ณ เวลา 10.25 น. อยู่ที่ระดับ 13.20 บาท บวก 0.70 บาท หรือ 5.60% สูงสุด 13.50 บาท ต่ำสุด 12.70 บาท ด้วยมูลค่าซื้อขาย 108.44 ล้านบาท โบรกฯ แนะ “ซื้อ” ชูเป้า 15 บ.
3 ต.ค. 2559

ผู้สื่อข่าวรายงานว่าราคาหุ้นบริษัท ออริจิ้น พร็อพเพอร์ตี้ จำกัด (มหาชน)หรือ ORI ณ เวลา 10.25น. อยู่ที่ระดับ 13.20บาท บวก 0.70บาท หรือ 5.60% สูงสุด 13.50บาท ต่ำสุด 12.70บาท ด้วยมูลค่าซื้อขาย 108.44 ล้านบาท

ด้าน บล.กสิกรไทย ระบุในบทวิเคราะห์ฯ แนะ “ซื้อ” ORI ราคาพื้นฐาน 15.00 บาท โดยบริษัทสามารถปิดการขายโครงการที่ใหญ่ที่สุดตั้งแต่ตั้งบริษัทมา ได้แก่ ไนท์บริดจ์ ไพรม์ สาทร (มูลค่า 3.9 พันลบ.) ในการเปิดตัวอย่างเป็นทางการวันแรกเมื่อวันเสาร์ที่ผ่านมา ซึ่งทำให้บริษัทสามารถบรรลุเป้าหมายยอดขายปีนี้ที่ 8.5 พันลบ.ที่เพิ่งปรับเพิ่มขึ้นไม่นานมานี้ไปแล้ว (จากยอดขาย 8 เดือนแรกที่ 5.0 พันลบ.) นอกจากนี้บริษัทยังประกาศเปิดตัวโครงการใหม่อย่างไม่เป็นทางการทันที ได้แก่ น็อตติ้งฮิล จตุจักร อินเตอร์เชนท์ (มูลค่า 650 ลบ.) โดยโครงการนี้ไม่ได้อยู่ในแผนเปิดตัวโครงการใหม่ในปีนี้ ทั้งนี้แม้ประเด็นดังกล่าวจะเป็นปัจจัยบวกต่อราคาหุ้น แต่การที่ราคาหุ้นปรับเพิ่มขึ้นถึง 13.6% ในช่วง 2 วันสุดท้ายของการซื้อขายในสัปดาห์ก่อน คาดว่าจะเป็นการเข้ามาเก็งกำไรในประเด็นนี้ของนักลงทุนระยะสั้น เราจึงอาจเห็นแรงเทขาย (sell on fact) จากนักลงทุนกลุ่มนี้ได้ อย่างไรก็ตามในระยะยาวเรายังคงเห็นโอกาสการเติบโตที่ดีของบริษัท ซึ่งคาดว่าจะช่วยให้ราคาหุ้นมีการปรับตัวเพิ่มขึ้นตามผลประกอบการได้ 